Jack Kevorkian
Jack Kevorkian var en amerikansk læge, der gjorde sig til talsmand for aktiv dødshjælp. Kevorkian, der var ansat som patoanatom ved sygehuse i Michigan og Californien i 1976-1984, fik international opmærksomhed, da han i 1990 hjalp en 54-årig kvinde i et tidligt stadium af Alzheimers sygdom til selvmord ved hjælp af et af ham selv fremstillet selvmordsapparat i form af et drop indeholdende dødbringende lægemidler, som hun selv aktiverede.
I de følgende år medvirkede han på lignende måde ved en række assisterede selvmord, ifølge hans egne oplysninger flere end 130. Han virkede især i Michigan, fordi denne stats lovgivning om hjælp til selvmord var uklar, hvilket har betydet, at han er blevet frifundet for flere anklager. I 1998 gav han aktiv dødshjælp med kaliumklorid til en 52-årig mand, hvilket blev videooptaget og bragt i et af USA's førende dokumentarprogrammer.
I 1999 dømtes Kevorkian for mord med en fængselsstraf på 25 år, men blev prøveløsladt i juni 2007, da han tilkendegav, at han ikke atter ville medvirke ved assisterede selvmord. Han udgav i 1991 bogen Prescription: Medicide — The Goodness of Planned Death, hvori han bl.a. gør sig til talsmand for transplantation af organer fremskaffet ved assisteret selvmord.
I tv-filmen You Don't Know Jack fra april 2010, der er baseret på Kevorkians liv, spilles hovedrollen af Al Pacino med stor overbevisning.